

 **GRADSKO VIJEĆE** ***P R I J E D L O G***

KLASA:012-04/19-01/01

URBROJ:2186/18-02/1-19-1

U Ludbregu, 07. lipnja 2019.

 Na temelju članaka 33. i 35. Zakona o lokalnoj i područnoj (regionalnoj) samoupravi («Narodne novine» br. 33/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15-ispravak, 123/17) i članka 33. Statuta Grada Ludbrega («Službeni vjesnik Varaždinske županije» br. 23/09, 17/13, 40/13-pročišćeni tekst, 12/18, 55/18-pročišćeni tekst) Gradsko vijeće Grada Ludbrega na 14. sjednici održanoj dana 07. lipnja 2019. godine, **d o n o s i**

**POSLOVNIČKU ODLUKU**

**O IZMJENAMA I DOPUNAMA POSLOVNIKA**

**GRADSKOGA VIJEĆA GRADA LUDBREGA**

**Članak 1.**

 U Poslovniku Gradskog vijeća Grada Ludbrega („Službeni vjesnik Varaždinske županije“ br. 38/09, 28/10, 17/13, 40/13-pročišćeni tekst, 12/18, 55/18-pročišćeni tekst, 103/18) u članku 18. mijenja se stavak 1. tako da glasi:

 „Radna tijela Gradskoga vijeća osnovana Statutom Grada su:

* Mandatna komisija,
* Odbor za izbor i imenovanje,
* Odbor za statut i poslovnik“.

**Članak 2.**

 U članku 22. stavku 2. iza riječi „Gradskoga vijeća“ umjesto zareza stavlja se točka i briše se tekst „predlaže i akte o primanjima vijećnika, te naknade troškova vijećnicima za rad u Gradskom vijeću.“

**Članak 3.**

U članku 23. mijenja se stavak 2. tako da glasi:

 „Odbor za statut i poslovnik predlaže Statut Grada i Poslovnik Gradskog vijeća, predlaže pokretanje postupka za izmjenu Statuta odnosno Poslovnika Gradskog vijeća, predlaže akte o primanjima i naknadama predsjednika i članova Gradskog vijeća, stalnih i povremenih radnih tijela te predsjednika vijeća mjesnih odbora, utvrđuje pročišćene tekstove akata Gradskoga vijeća te ih objavljuje u službenom glasilu, obavlja i druge poslove određene Statutom”.

**Članak 4.**

 Briše se članak 24.

**Članak 5.**

 Briše se članak 25.

**Članak 6.**

 U članku 41. mijenja se stavak 3. tako da glasi:

 „Ukoliko je prijedlog akta skinut s dnevnog reda ili akt nije donijet na sjednici Gradskoga vijeća, može se ponovno staviti na dnevni red kad se uklone nedostaci odnosno razlozi zbog kojih je bio skinut ili nije donijet ili po isteku roka od mjesec dana, osim ako Gradsko vijeće ne odluči drukčije.“

**Članak 7.**

 Članak 74. mijenja se i glasi:

 „Ovlašteni predlagatelj ne može ponoviti prijedlog akta bitno podudarnog sadržaja koji nije uvršten u dnevni red ili je skinut s dnevnog reda Gradskoga vijeća na način propisan člankom 41. ovog Poslovnika dok se ne uklone nedostaci odnosno razlozi zbog kojih je bio skinut ili nije donijet ili po isteku roka od mjesec dana, osim ako Gradsko vijeće prilikom utvrđivanja dnevnog reda ne odluči drukčije.“

**Članak 8.**

 Članak 101. mijenja se i glasi:

 „O radu sjednice vodi se zapisnik.

 Zapisnik sadrži osnovne podatke o radu sjednice i to:

* mjesto, dan i vrijeme održavanja sjednice,
* naznaku rednog broja sjednice,
* imena prisutnih i odsutnih članova,
* podatke o ostalim nazočnim na sjednici,
* podatke o utvrđenom dnevnom redu,
* imena sudionika/govornika u raspravama po pojedinim točkama dnevnog reda,
* podatke o glasovanju i odlučivanju po pojedinim točkama dnevnog reda.

Uz zapisnik se prilažu svi donijeti akti po pojedinim točkama dnevnog reda.“

**Članak 9.**

 U članku 102. mijenja se stavak 1. te glasi:

 „Svaki vijećnik ima pravo pod točkom dnevnog reda „verifikacija zapisnika“

iznijeti primjedbe na zapisnik s prethodne/ih sjednice/a.“

**Članak 10.**

 Ova Poslovnička odluka stupa na snagu osmog dana od dana objave u „Službenom vjesniku Varaždinske županije“.

 Predsjednik

 Gradskoga vijeća:

 Antun Šimić

**O B R A Z L O Ž E NJ E**

Poslovnik je akt kojim se detaljnije uređuje način konstituiranja Gradskog vijeća, ostvarivanje prava, obveza i odgovornosti vijećnika, ostvarivanje prava i dužnosti predsjednika i potpredsjednika Gradskog vijeća, sastav i način rada radnih tijela, način i postupak donošenja akata u Gradskom vijeću, sazivanje, rad i tijek sjednice, postupak izbora i imenovanja, te druga pitanja od značaja za rad Gradskog vijeća.

 Poslovnik Gradskog vijeća Grada Ludbrega donijet je 2009. godine, izmjene su izvršene 2010., 2013. i 2018.godine te je izdan i pročišćeni tekst Poslovnika.

 Sadašnje izmjene Poslovnika predlažu se radi usklađenja sa Statutarnom odlukom o izmjenama i dopunama Statuta Grada Ludbrega te pojedinim smjernicama iznijetim u odgovoru odnosno očitovanju Ministarstva uprave u postupku nadzora rada Gradskog vijeća.

 Slijedom toga predlažu se izmjene slijedećih članaka:

* čl. 18.st. 1. – izmjena stavka na način da su stalna radna tijela osnovana Statutom Grada: Mandatna komisija, Odbor za izbor i imenovanje i Odbor za statut i poslovnik, a izostavljena su dotadašnja još 2 radna tijela i to: Odbor za financije i proračun Grada i Odbor za razvoj Grada i zaštitu okoliša. Ove izmjene su izvršene iz razloga što su spomenuta 3 odbora ovlašteni predlagatelji određenih akata čije je donošenje u nadležnosti Gradskoga vijeća, dok izostavljena 2 odbora nisu imali te nadležnosti već isključivo raspravljanje i zauzimanje stavova o pojedinim aktima,
* čl.22.st. 2. – predlaže se brisanje teksta vezano uz nadležnost Odbora za izbor i imenovanje
* čl.23.st.2. – izmjenom ovog stavka utvrđene su nadležnosti Odbora za statut i poslovnik,
* čl.24. – brisanje ovog članka s obzirom da propisuje sastav i nadležnosti Odbora za proračun i financije,
* čl.25. – brisanje ovog članka s obzirom da propisuje sastav i nadležnosti Odbora za razvoj Grada i zaštitu okoliša,
* čl.41.st.3. – predlaže se izmjena ovog stavka na način da se omogući da se pojedini akt koji je skinut s dnevnog reda ili nije donijet na sjednici Gradskog vijeća može ponovno staviti na dnevni red kad se uklone nedostaci odnosno razlozi zbog kojih je skinut ili nije donijet ili po isteku roka od mjesec dana, osim ako Gradsko vijeće ne odluči drugačije. Dosadašnja odredba propisivala je da se „odluka“ može ponovno staviti na dnevni red po isteku roka od 3 mjeseca. S obzirom da nijednim zakonskim propisom nije određeno da taj rok treba biti 3 mjeseca, radi ekonomičnosti i hitnosti donošenja pojedinih „akata“ predlažu se dvije mogućnosti : da se uvrsti ponovno na dnevni red kad se uklone nedostaci odnosno razlozi ili po isteku roka od mjesec dana.
* čl.74. – vezan je uz članak 41. te je izmjena izvršena adekvatno izmjeni članka 41.st.3,
* čl.101. – izmjena članka vezano uz sadržaj zapisnika sjednice Gradskoga vijeća. Izmjena je izvršena sukladno očitovanju Ministarstva uprave vezano uz opseg i sadržaj zapisnika. Napominjemo da je i dosadašnji članak 101. propisivao sadržaj odnosno opseg zapisnika, a sadašnjim izmjenama samo detaljnije propisuje što treba sadržaj i opseg zapisnika.
* čl.102. st.1.-izmjena vezano uz verifikaciju zapisnika na način da je izostavljen dio teksta „na početku sjednice“ jer ponekad verifikacija zapisnika nije 1. točka dnevnog reda, može se dogoditi da verifikacija bude i s dvije prethodne sjednice (slučajevi kad se konstituirajuća i 2. održavaju isti dan ili se dvije sjednice Gradskog vijeća održavaju u kratkom vremenskom razdoblju). Također je brisan i dio teksta „i to samo vezano uz njegovu raspravu ili o konačnoj odluci po pojedinoj točci dnevnoga reda“ s obzirom da se u zapisniku ne pišu rasprave vijećnika po pojedinima točkama dnevnoga reda budući da postoje tonski zapisi sjednica.

 Odbor za statut i poslovnik na sjednici održanoj dana 02. svibnja 2019. godine razmatrao je i raspravljao o nacrtu Poslovničke odluke te utvrdio prijedlog teksta i u predloženome tekstu upućuje na raspravu i donošenje Gradskome vijeću Grada Ludbrega.